Diari Oficial de la Generalitat Valenciana


Sumari del DOGV 7000, del 10-04-2013 (2013/3157)

RESOLUCIÓ de 21 de març de 2013, de la Direcció General de Justícia, per la qual es convoca a concurs específic de mèrits la provisió dos llocs de direcció de servici en l'Institut de Medicina Legal de Castelló.
-------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7000

Data del DOGV
:   10-04-2013

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2013/3157


Data del document
:   21-03-2013

Organisme emissor
:   Conselleria de Governació i Justícia

Tipus de document
:   Resolució

Descriptors 

:   * Conselleria de Governació i Justícia
    * concurs administratiu

RESOLUCIÓ de 21 de març de 2013, de la Direcció General de Justícia, per la qual es convoca a concurs específic de mèrits la provisió dos llocs de direcció de servici en l'Institut de Medicina Legal de Castelló. [2013/3157]
De conformitat amb el que establixen els articles 532 i 533 de la Llei Orgànica 6/1985, d'1 de juliol, del Poder Judicial, i l'article 49 i següents del Reial Decret 1451/2005, de 7 de desembre, pel qual s'aprova el Reglament d'Ingrés, Provisió de Llocs de Treball i Promoció Professional del Personal Funcionari al Servici de l'Administració de Justícia, s'anuncia un concurs específic de mèrits per a la provisió, entre els funcionaris del cos de metges forenses, de dos llocs singularitzats en Institut de Medicina Legal de l'àmbit de competència d'esta Comunitat Valenciana, i que en l'annex es relacionen, d'acord amb les bases següents:
Primera. Objecte de la convocatòria
Esta convocatòria té com a objecte la provisió, per concurs específic de mèrits, dels llocs de treball singularitzats i vacants següents: cap del Servici de Clínica Medicoforense i cap del Servici de Patologia, inclosos en la relació de llocs de treball de l'Institut de Medicina Legal de Castelló.
Segona. Requisits i condicions de participació
1. Podran prendre part en este concurs els metges forenses, siga quin siga l'àmbit territorial al qual estiguen destinats, que posseïsquen les condicions generals exigides en la data en què acabe el termini de presentació de les sol·licituds de participació i les mantinguen fins a la resolució definitiva del concurs.
2. No podran prendre part en este concurs:
a) Els declarats suspensos en ferm, mentres dure la suspensió.
b) Els metges forenses que es troben en situació d'excedència voluntària per interés particular, durant el període mínim obligatori de permanència en esta situació.
c) Els sancionats amb trasllat forçós, fins que transcórreguen un o tres anys, per a la destinació en la mateixa localitat en què se'ls va imposar la sanció, si es tracta de falta greu o molt greu, respectivament.
Tercera. Llocs que es poden sol·licitar
1. Els participants podran sol·licitar els llocs de treball relacionats en l'annex I.
2. La sol·licitud dels llocs es farà en una única instància, ajustada al model que es publica com a annex II.
Quarta. Presentació de sol·licituds i documentació
1. Les sol·licituds, firmades i ajustades al model publicat, hauran de presentar-se en el termini de 10 dies naturals següents al de la publicació simultània d'esta convocatòria en el Boletín Oficial del Estado i el Diari Oficial de la Comunitat Valenciana. Si esta simultaneïtat no és possible, este termini es comptarà a partir de la data de la publicació en el Diari Oficial de la Comunitat Valenciana. Les sol·licituds aniran dirigides a la Direcció General de Justícia de la Conselleria de Governació i Justícia, plaça de Sant Nicolau, número 2, 46690 de València, i es podran presentar en els registres de les seus següents:
- Conselleria de Governació i Justícia .
Carrer de l'Historiador Chabás, 2, 46579 València
- Direcció General de Justícia
Plaça de Sant Nicolau, 2, 46560 València
- Direcció Territorial de Governació i Justícia d'Alacant
Rambla de Méndez Núñez, 41, 03093 Alacant
- Direcció Territorial de Governació i Justícia de Castelló
Carrer Major, 76-78, 12563 Castelló de la Plana
2. Les sol·licituds podran remetre's també en la forma prevista en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Si les sol·licituds es presenten a través de les oficines de Correus hauran d'anar en sobre obert per a ser datades i segellades pel funcionari corresponent abans de ser certificades.
3. Cap participant podrà anul·lar o modificar la seua instància una vegada acabat el termini de presentació.
4. Amb la sol·licitud s'adjuntarà la documentació original o les fotocòpies compulsades i paginades de la documentació justificativa dels mèrits al·legats, així com l'índex d'estos.
5. A més de la documentació anterior, haurà de presentar-se una memòria mecanografiada i firmada en la qual, en una extensió no superior a 10 folis, el candidat realitzarà una anàlisi de les tasques del lloc sol·licitat, condicions i mitjans necessaris per al seu exercici, propostes de millora en la realització de les funcions i totes aquelles altres qüestions que l'aspirant considere d'interés o importància, basant-se en la descripció de funcions del lloc. Per a la valoració de la memòria, esta haurà de ser presentada inexcusablement dins del termini de presentació de sol·licituds.
Quinta. Fases i baremació del concurs
Els mèrits al·legats i acreditats els valorarà, amb referència a la data de tancament del termini de presentació d'instàncies, la comissió de valoració establida en la base sexta, la qual durant el procés de valoració podrà demanar dels interessats les aclariments o, si és el cas, la documentació addicional que estime necessària per a la comprovació dels mèrits al·legats.
1. El concurs constarà de dos fases:
En la primera fase es valoraran els mèrits generals consistents en:
a) Antiguitat, amb un màxim de 45 punts, a raó de 2 punts per any complet de servicis en el cos. Els períodes inferiors a l'any es computaran proporcionalment a raó de 0,0055556 per dia, i s'establixen els mesos de trenta dies.
b) Coneixement oral i escrit de valencià, que haurà de ser acreditat per mitjà del certificat oficial expedit per la Junta Qualificadora de Coneixement del Valencià o títol homologat segons l'Orde de 16 d'agost de 1994, de la Conselleria d'Educació i Ciència, modificada per l'Orde de 22 de desembre de 1995, de la Conselleria de Cultura, Educació i Ciència, sobre certificats de coneixement del valencià.
A estos efectes, es valorarà fins a 12 punts segons el nivell de coneixements acreditat en els termes següents:
- Certificat de grau elemental: 4 punts.
- Certificat de grau mitjà: 8 punts.
- Certificat de grau superior: 12 punts
L'acreditació del grau mitjà no implica la valoració addicional del grau elemental.
c) Altres mèrits generals, amb un màxim de 15 punts.
1. Per activitats docents relacionades amb la medicina legal: màxim 5 punts, a raó de 0,2 punts per cada 10 hores d'impartició en qualsevol organisme, públic o privat, oficialment reconegut o homologat, així com en centres oficials de formació de funcionaris i homologats.
2. Publicacions relacionades amb la medicina legal, amb un màxim de 5 punts:
- Comunicacions i pòsters a congressos nacionals: 0,1 punts cada una.
- Comunicacions i pòsters a congressos internacionals: 0,2 punts cada una.
- Ponències a congressos nacionals: 0,3 punts cada una.
- Ponències a congressos internacionals: 0,4 punts cada una.
- Publicacions en revistes nacionals: 0,5 punts cada una.
- Publicacions en revistes internacionals: 0,6 punts cada una.
- Participació en llibres i monografies: 0,7 punts cada una.
3. Per beques i participació en projectes d'investigació oficials en matèries relacionades amb la medicina legal i altres activitats relacionades (tribunals, tutories, direccions de curs, coordinació, etc.), màxim 5 punts.
La puntuació màxima per a esta fase serà de 72 punts.
En la segona fase es valoraran aptituds concretes, segons el barem següent:
d) Mèrits específics, amb un màxim de 43 punts.
1. Per formació específica en les matèries o disciplines pròpies de les funcions del lloc: fins a 10 punts, a raó de 0,2 punts per cada 10 hores de formació rebuda. Només es valoraran els mèrits d'este apartat dels cursos de formació o màsters si han sigut convocats i organitzats per la Universitat, instituts o escoles oficials o altres entitats, sempre que hagueren sigut homologats per una Administració pública.
2. Per l'exercici de llocs semblants al convocat, en institucions públiques, a raó de 2 punts per any, amb un màxim de 15 punts.
3. Mèrits acadèmics, amb un màxim de 8 punts:
a) Títol d'Especialista en Medicina Legal i Forense: 3 punts.
b) Títol de Doctor: 2 punts.
c) Altres títols: màxim 3 punts.
4. Memòria: fins a 10 punts.
Les puntuacions finals màximes, sumades ambdós fases, seran de 115 punts.
Sexta. Comissió de valoració
L'avaluació dels mèrits correspondrà a una comissió de valoració que serà nomenada per la Direcció General de Justícia i integrada per:
- Un funcionari de la Generalitat Valenciana destinat en la Direcció General de Justícia i pertanyent al grup/subgrup A1 que exercirà les funcions de president.
- Tres metges forenses designats per la Direcció General de Justícia, dels quals un d'ells serà el secretari.
- Dos metges forenses designats per les organitzacions sindicals més representatives.
La comissió de valoració suplent tindrà la mateixa composició que la comissió de valoració titular i els seus membres actuaran en absència dels seus corresponents en la comissió de valoració titular.
La comissió de valoració podrà sol·licitar de la Direcció General de Justícia la designació d'experts que, en qualitat d'assessors, actuen amb veu però sense vot.
La comissió de valoració tindrà la consideració d'òrgan col·legiat de l'Administració i, com a tal, estarà sotmesa a les normes contingudes en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Igualment els membres de la Comissió de Valoració estaran sotmesos a les causes d'abstenció i recusació previstes en l'esmentada llei.
Sèptima. Adjudicació de llocs
1. La comissió de valoració proposarà per al lloc de treball oferit en este concurs el candidat que haja obtingut la major puntuació, sumats els resultats finals de les dos fases, i, en cas d'empat en la puntuació, el dirimirà la major antiguitat en el cos.
2. La comissió de valoració redactarà la proposta de candidat, amb expressió de les puntuacions obtingudes en cada fase.
3. Este acord serà exposat en els taulers d'anuncis de la Direcció General de Justícia i en les direccions territorials corresponents. Contra este acord els interessats poden formular al·legacions en el termini de deu dies hàbils comptadors a partir del dia que es publique.
4. La comissió de valoració resoldrà les al·legacions i justificacions que es presenten en relació amb l'aplicació del barem de mèrits i redactarà una proposta de resolució i l'elevarà a la Direcció General de Justícia, la qual dictarà la resolució definitiva.
Octava. Caràcter de les destinacions adjudicades
1. La destinació adjudicada serà irrenunciable. No obstant això, el metge forense que haja obtingut destinació en este concurs específic hi podrà renunciar si abans de finalitzar el termini de presa de possessió haguera obtingut una altra destinació per mitjà de convocatòria pública, en este cas l'interessat queda obligat a comunicar-ho a l'òrgan convocant. Si s'incomplix este deure, el funcionari haurà de prendre possessió en la primera de les destinacions adjudicades, segons el que disposa l'article 53 del Reglament d'Ingrés, Provisió de Llocs de Treball i Promoció Professional del Personal Funcionari al Servici de l'Administració de Justícia.
2. El trasllat que es derive de la resolució d'este concurs tindrà la consideració de voluntari als efectes previstos en el Reial Decret 462/2002, de 24 de maig, sobre indemnitzacions per raó del servici i, en conseqüència, no generaran dret a l'abonament d'indemnitzacions per cap concepte.
Novena. Resolució del concurs
1. Este concurs serà resolt per la Direcció General de Justícia en el termini de quatre mesos, comptadors des de l'endemà de l'acabament del termini de presentació de sol·licituds.
2. La resolució expressarà el lloc d'origen de l'interessat al qual s'adjudique la destinació i la seua localitat, així com la seua situació administrativa, si esta és diferent de la d'actiu, i el lloc adjudicat.
Deu. Recursos
Contra esta resolució, que posa fi a la via administrativa, pot interposar-se recurs contenciós administratiu davant dels jutjats contenciosos administratius de València en un termini de dos mesos comptador des de l'endemà de la publicació, d'acord amb el que disposen els articles 8, 14.2 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjuí de la interposició del recurs potestatiu de reposició, davant de la Direcció General de Justícia, en el termini d'un mes comptador a partir de l'endemà de la publicació, d'acord amb el que disposen els articles 116 i 117 de la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
València, 21 de març de 2013. El director general de Justícia: Julián Ángel González Sánchez.
ANNEX I
Lloc de treball: 2102.
Denominació: cap del Servici de Clínica Medicoforense.
Centre de treball: Institut de Medicina Legal de Castelló.
Localitat: Castelló.
Requisits: metge forense en actiu. Formació específica en matèries clíniques de la medicina forense.
Forma de provisió: concurs específic.
Funcions: organització i supervisió del treball dins del Servici. Atendre i distribuir entre les seccions dependents del Servici les sol·licituds de peritatge medicolegal i, en particular, qüestions relacionades amb la valoració del dany corporal, control periòdic de lesionats, assistència a detinguts i psiquiatria forense, sense perjuí de la realització de les funcions establides en l'article 3 del Reglament Orgànic del Cos Nacional de Metges Forenses, aprovat pel Reial Decret 296/1996, de 23 de febrer, i dels torns de guàrdies i la resta de les funcions i instruccions que se li assignen dins de l'àmbit territorial de l'Institut.
Lloc de treball: 2103.
Denominació: cap del Servici de Patologia.
Centre de treball: Institut de Medicina Legal de Castelló.
Localitat: Castelló.
Requisits: metge forense en actiu. Formació en patologia forense.
Forma de provisió: concurs específic.
Funcions: organització i supervisió del treball dins del Servici. Atendre i distribuir entre les seccions dependents del Servici les sol·licituds per a la realització de les investigacions anatòmiques en els casos de mort violenta o sospita de criminalitat, així com la identificació dels cadàvers humans, sense perjuí de la realització de les funcions establides en l'article 3 del Reglament Orgànic del Cos Nacional de Metges Forenses, aprovat pel Reial Decret 296/1996, de 23 de febrer, i dels torns de guàrdies i la resta de les funcions i instruccions que se li assignen dins de l'àmbit territorial de l'Institut.